google/wiki40b huggingface dataset:
Κερασιά

Χαρακτηριστικά

Είναι φυλλοβόλο δέντρο με ύψος που φτάνει και τα είκοσι μέτρα. Έχει την επιστημονική ονομασία Prunus avia (Προύμνη των πτηνών). Καταγωγή του είναι η περιοχή του Καυκάσου και έφτασε στην Ευρώπη πολύ γρήγορα ενώ όλες οι ποικιλίες της προέρχονται από την αγριοκερασιά, που χρησιμοποιείται για τον πολλαπλασιασμό της και σήμερα μέσω εμβολιασμού. Το περίεργο είναι ότι η βυσσινιά προήλθε από φυσικό υβρίδιο κερασιάς ενώ ο περισσότερος κόσμος πιστεύει το αντίθετο.
Τα κλαδιά της είναι όρθια, ο κορμός της είναι λείος γκρίζου χρώματος και τα φύλλα της είναι μεγάλα και ελλειψοειδή. Τα άνθη της είναι μεγάλα, λευκά και είναι οργανωμένα σε ταξιανθίες, φύονται ανά 3-6 σε κάθε οφθαλμό.

Καλλιέργεια

Η κερασιά καλλιεργείται για το νόστιμο καρπό της, το κεράσι, ενώ υπάρχουν και ποικιλίες που καλλιεργούνται ως καλλωπιστικά δέντρα. Χρησιμοποιείται όμως και το ξύλο της, που είναι ανθεκτικό στην υγρασία, στην κατασκευή επίπλων αλλά και μουσικών οργάνων και ηχείων, καθώς δίνει καλύτερη ακουστική.
Η κερασιά ζει περίπου εξήντα χρόνια και η καρποφορία αρχίζει από τον τέταρτο χρόνο της ζωής της, ενώ μεγάλες αποδόσεις έχει μετά τον εικοστό χρόνο. Ανθίζει σχετικά νωρίς και έτσι είναι δυνατό να υποστεί ζημιές στους ανθούς της από παγετό ή δυνατό ψύχος. Ευδοκιμεί σε διάφορους τύπους εδαφών και προτιμά κυρίως αυτά που δεν περιέχουν ασβέστιο. Πριν να δημιουργηθεί ένας κερασεώνας πρέπει να γίνει βαθύ όργωμα και καλή κατεργασία του εδάφους.

Ποικιλίες

Υπάρχουν πάρα πολλές ποικιλίες κερασιάς που βασικά χωρίζονται σε δύο μεγάλες κατηγορίες, αυτές που έχουν απαλή σάρκα και αυτές που έχουν τραγανή. Στην Ελλάδα καλλιεργούνται αρκετές ποικιλίες ενώ τα κεράσια που παράγονται θεωρούνται εξαιρετικής ποιότητας. Πιο γνωστές ποικιλίες είναι η κερασιά Ρουπκόβου, που παράγει τα τραγανά κεράσια της Έδεσσας, η πετροκερασιά, με τα τραγανά και νόστιμα πετροκέρασα που φέρουν μία χαρακτηριστική γραμμή στο μέσο του καρπού και η κερασιά των βοδενών με τα μεγάλα και νόστιμα κεράσια. Τα κεράσια που παράγονται από τις πιο πάνω ποικιλίες, εκτός από την εγχώρια κατανάλωση, εξάγονται. Άλλες ποικιλίες είναι η τραγανή Βόλου, η Ναπολέων,που έχει μεγάλη παραγωγή κερασιών και η καλλιέργεια της αναπτύχθηκε τα τελευταία χρόνια και η φράουλα Βόλου.

Παραγωγή

Η Τουρκία είναι πρώτη στον κόσμο σε παραγωγή κερασιών. Ακολουθούν οι Η.Π.Α., το Ιράν, η Ουκρανία και η Γερμανία.
Η Ελλάδα έχει την δέκατη θέση στον κόσμο με σαράντα τρεις χιλιάδες τόνους κάθε χρόνο.
Γκαστόν του Κανντάλ

Βιογραφία

Ήταν γιος τού Ιωάννη κόμη τού Κανντάλ της βόρειας Αγγλίας και της Μαργαρίτας Κέρντεστον, κόρης τού σερ Τόμας Κέρντεστον.
Ο Γκαστόν διαδέχθηκε τον πατέρα του ως κόμης τού Μπενώζ στη Γαλλία και διεκδίκησε τον τίτλο τού πατέρα του ως κόμης τού Κανντάλ (αγγλ. earl of Kendal, γαλλ. comte de Candale). Ο πατέρας του ως πρωτεύων τού Μπυς στη Γασκώνη ήταν υποτελής τού Άγγλου βασιλιά και έτσι πολέμησε εναντίον τού Καρόλου Ζ΄ της Γαλλίας. Ο Γκαστόν είχε μεταβεί στην Αγγλία, όπου τού δόθηκε η κομητεία τού Κανντάλ και έγινε ιππότης της Περικνημίδας. Τον Κάρολο Ζ΄ το 1461 τον διαδέχθηκε ο γιος του Λουδοβίκος ΙΑ΄ της Γαλλίας, που ήταν σε αντιδικία με τον πατέρα του. Ο νέος βασιλιάς συμπάθησε τον Γκαστόν και τον πήρε στην υπηρεσία του, έτσι ο Γκαστόν πήγε με το μέρος των Γάλλων τώρα. Ωστόσο ο Ιωάννης και οι απόγονοί του έφεραν τον τίτλο τού κόμη τού Κανντάλ.
Πανελλήνιο πρωτάθλημα ανοιχτής θάλασσας 2016

Το Πανελλήνιο πρωτάθλημα μεγάλων αποστάσεων 2016 πραγματοποιήθηκε στις 17, 18 και 19 Ιουνίου στην Λίμνη Βεγορίτιδα. Πρωταθλητής στη γενική βαθμολογία, όσο και στις επιμέρους κατηγορίες ανδρών και γυναικών, αναδείχθηκε ο Ολυμπιακός για 3η φορά στην ιστορία του.
Ανώτατο Σοβιέτ

Το Ανώτατο Σοβιέτ (ρωσικά: Верховный Совет‎, Verkhovny Sovet, Ανώτατο Συμβούλιο) ήταν η κοινή ονομασία για τα νομοθετικά σώματα (κοινοβούλια) των Σοβιετικών σοσιαλιστικών δημοκρατιών (ΣΣΔ) στην Ένωση των Σοβιετικών Σοσιαλιστικών Δημοκρατιών (ΕΣΣΔ). Τα Σοβιέτ βασίζονταν στο Ανώτατο Σοβιέτ της ΕΣΣΔ που ιδρύθηκε το 1938, και ήταν σχεδόν πανομοιότυπα. Οι Σοβιετικοί εγκεκριμένοι αντιπρόσωποι στο Ανώτατο Σοβιέτ εκλέγονταν περιοδικά στις εκλογές χωρίς αντίπαλο. Οι πρώτες ελεύθερες ή ημιελεύθερες εκλογές έλαβαν χώρα κατά τη διάρκεια της περεστρόικα στα τέλη της δεκαετίας του 1980 (26 Μαρτίου 1989). 
Τα Σοβιέτ ήταν μέχρι τότε σε μεγάλο βαθμό ιδρύματα επικύρωσης, εγκρίνοντας τις αποφάσεις που τους δίνονταν από το Κομμουνιστικό Κόμμα της ΕΣΣΔ ή της κάθε ΣΣΔ. Τα Σοβιέτ συναντούνταν σπάνια (συχνά μόνο δύο φορές τον χρόνο, για αρκετές ημέρες) και εξέλεγαν το Προεδρείο του Ανωτάτου Σοβιέτ, ένα μόνιμο σώμα που ενεργούσε για λογαριασμό τους όσο τα Σοβιέτ δεν ήταν σε σύνοδο. Σύμφωνα με τα συντάγματα του 1936 και 1977 το Προεδρείο του Ανωτάτου Σοβιέτ υπηρετούε ως συλλογικός αρχηγός του κράτους της ΕΣΣΔ. 
Το Ανώτατο Σοβιέτ επίσης εξέλεγε το Συμβούλιο των Υπουργών, ένα εκτελεστικό όργανο. Μετά τη διάλυση της ΕΣΣΔ στα τέλη του Δεκεμβρίου 1991, τα περισσότερα από αυτά τα Σοβιέτ έγιναν το νομοθετικό σώμα των ανεξάρτητων χωρών.
Αντώνιος Κολοκοτρώνης

Βιογραφικά στοιχεία

Η καταγωγή του ήταν από την επαρχία Καρύταινας. Ήταν από τους ελάχιστους κλέφτες της Πελοποννήσου που διασώθηκαν όταν οι άλλοι έπεσαν θύματα κατατρεγμού, τον καιρό που οι Τούρκοι εξολόθρευαν τους κλέφτες (δεκαετία 1810). Όπως διηγείται ο Φωτάκος, την 25 Μαρτίου του 1821, ημέρα της επανάστασης, έκανε το σταυρό του, πήρε το τουφέκι του και είπε: «δόξα σοι ο Θεός! Τώρα έχω συντρόφους όλον μου το Έθνος, και να με βοηθήσει ο Θεός να πάρω το αίμα των συντρόφων μου και των συγγενών μου. Να ίδη ο ήλιος όλον μου το κορμί, όπου το έκρυβα από τρύπαν εις τρύπαν». Έλαβε μέρος στην πολιορκία της Τριπολιτσάς, στην οποία έμεινε μέχρι τέλους κάνοντας πολλές ανδραγαθίες. Προκαλούσε τους πολιορκημένους Τούρκους να βγαίνουν έξω και τους σκότωνε με ενέδρες ("χωσιές"). Κατά την διάρκεια της πολιορκίας εστάλη μαζί με άλλους στα Μεγάλα Δερβένια και πιο πέρα, στη Ρούμελη για να εμποδίσουν τους Τούρκους να μην έλθουν στην Πελοπόννησο. Κατά την εισβολή του Δράμαλη ήταν στο Αγιώργι της Κορίνθου και από εκεί διατάχτηκε από τον στρατηγό Κολοκοτρώνη να πάει να οχυρωθεί και αυτός στο περίφημο ταμπούρι του Αγριλοβουνού. Κατά την μεγάλη μάχη του Δερβενακιου κατά του Δράμαλη, μετά τον πρώτο τουφεκισμό εμπόδισε στον ζυγό του βουνού Πανάγου τους Τούρκους να μην περάσουν στην αριστερή μεριά και πιάσουν τον δημόσιο δρόμο που οδηγούσε για την Κουρτέσα και την Κόρινθο. Στην θέση αυτή ο Αντώνιος Κολοκοτρώνης έκανε μάχη εναντίον των Τούρκων και σκότωσε πολλούς πριν ακόμα έρθει ο Νικήτας Σταματελόπουλος με τους υπόλοιπους. Με την ενίσχυση του Σταματελόπουλου οι απώλειες των Τούρκων γίναν ακόμα μεγαλύτερες. Η σύγχυση των Τούρκων ήταν μάλιστα τόσο μεγάλη, που την νύχτα κατά λάθος αλληλοσκοτώθηκαν από μόνοι τους.
Μεσιέ 90

Ιστορικό

Ο Μεσιέ 90 ανακαλύφθηκε στις 18 Μαρτίου 1781 από τον Σαρλ Μεσιέ, μαζί με άλλα 7 μέλη του καταλόγου του στην ίδια περιοχή του ουρανού και το σφαιρωτό σμήνος Μεσιέ 92.

Χαρακτηριστικά

Ο Μεσιέ 90 έχει ένα λαμπρό πυρήνα, κοντά στον οποίο βρίσκονται λωρίδες σκόνης, ταξινομείται ως Liner και παρουσιάζει γραμμές απορρόφησης σε FeII και MgII, χαρακτηριστικές των γιγάντιων άστρων, κάτι το οποίο υποδεικνύει την παρουσία ενός σμήνους αστέρων στον πυρήνα το οποίο αποτελείται από υπεργίγαντες τύπου Α. Το φάσμα του στις υπεριώδεις μοιάζει με αυτό του αστρογόνου γαλαξία NGC 1741. Στον πυρήνα του βρίσκεται μία συμπυκνωμένη πηγή ακτίνων Χ και υπεριώδους ακτινοβολίας.
Ο γαλαξίας παρουσιάζει λίγες περιοχές ΗΙ, δηλαδή νεφελώματα, και γι' αυτό τον λόγο χαρακτηρίζεται «αναιμικός». Αυτό οφείλεται στην κίνησή του μέσα στο σμήνος. Όμως, διάφορα χαρακτηριστικά, όπως το φάσμα του, υποδεικνύουν ότι είναι ένας γιγάντιος αστρογόνος γαλαξίας.

Θέση στο σμήνος της Παρθένου

Ο Μεσιέ 90 είναι ένας από τους λαμπρότερους σπειροειδείς γαλαξίες του σμήνους. Βρίσκεται 1°,5 από την υπομάδα του Μεσιέ 87.

Μετατόπιση προς το κυανό

Ο Μεσιέ 90 έχει μετατόπιση προς το κυανό, δηλαδή κινείται προς τη Γη. Αυτό σημαίνει ότι κινείται σε σχέση με το υπόλοιπο σμήνος με ταχύτητα που προσεγγίζει τα 1400 km/s. Αυτή η κίνηση μέσα στο διαγαλαξιακό ενδιάμεσο δημιουργεί πίεση στο γαλαξία που απομακρύνει αέριο από τον γαλαξία, δίνοντάς του μία απαλή εμφάνιση. Το ίδιο φαινόμενο παρατηρείται και στον φακοειδή Μεσιέ 86, ο οποίος κινείται προς τη Γη με ταχύτητα 244 km/s.

Κοντινοί γαλαξίες

Σε απόσταση 6 λεπτών της μοίρας από τον Μεσιέ 90 βρίσκεται ο ανώμαλος γαλαξίας IC 3583, με τον οποίο αποτελούν το νούμερο 76 του Άτλαντα των περίεργων γαλαξιών.
Σύνοδος της Καρχηδόνας (411)

Η Σύνοδος της Καρχηδόνας έλαβε χώρα το 411 (ή το 412) εντός της πόλεως της Καρχηδόνας, κατόπιν σχετικού διατάγματος του αυτοκράτορα Ονώριου.
Στην συγκεκριμένη σύνοδο συμμετείχαν συνολικά 286 εκπρόσωποι του επίσημου Χριστιανισμού και 279 εκπρόσωποι του Δονατισμού, υπό την εποπτεία του αυτοκρατορικού επιτρόπου Φλάβιου Μαρκελλίνου.
Ωστόσο, αντί ο διάλογος να γίνει επί του γενικού ζητήματος των υποχρεώσεων του ιερατείου, καθώς και της ορθότητας των ιερατικών ορισμένων, οι οποίοι προέρχονταν από αμαρτάνοντες ιερείς, οι Δονατιστές περιορίστηκαν στην αμφισβήτηση της ορθότητας της εκλογής του επισκόπου Καικίλιου, διένεξη η οποία, ήδη, είχε επιλυθεί έναν αιώνα νωρίτερα.
Η σύνοδος ολοκληρώθηκε με την απόρριψη του Δονατισμού.
Αρτυστώνη

Βιογραφία

Ήταν κόρη τού Κύρου Β΄ τού Μεγάλου της Περσίας.
Τον Κύρο Β΄, ιδρυτη της Περσικής αυτοκρατορίας, διαδέχθηκαν οι γιοί του Καμβύσης Β΄ (530-522 πΧ) και Σμέρδις (522-521 πΧ) και αυτούς ο 3ος εξάδελφός τους Δαρείος Α΄ (521-486 πΧ). Εκείνος, για να ισχυροποιήσει τη θέση του, παντρεύτηκε τις (ίσως ετεροθαλείς) κόρες τού Κύρου Β΄ Άτοσσα και Αρτυστώνη, καθώς και την κόρη τού Σμέρδη Παρμύς. 
Σύμφωνα με τον ιστορικό Ηρόδοτο, η Αρτυστώνη ήταν η ευνοούμενη σύζυγός του. Αυτή αναφέρεται στις πινακίδες των διοικητικών αρχείων της Περσέπολης.
770 Μπαλί

Φυσικά χαρακτηριστικά

Η μέση διάμετρος του Μπαλί εκτιμάται σε 16 χιλιόμετρα. O φασματικός τύπος του είναι S (λιθώδης), ενώ το άλβεδό του είναι 0,2483. Ο Μπαλί περιστρέφεται γύρω από τον εαυτό του μία φορά κάθε 5 ώρες και 57 λεπτά.
Άραξος Αχαΐας

Τοποθεσία

Το χωριό είναι χτισμένο κοντά στο ομώνυμο ακρωτήριο, το οποίο σε όλη την έκτασή του καλύπτεται από βουνά, γνωστά ως τα «Μαύρα βουνά». Στην περιοχή λειτουργούν νταμάρια που εφοδιάζουν με υλικά όλο τον νομό Αχαΐας. Επίσης υπάρχουν στρατιωτικά φυλάκια, ραντάρ και ναυτικά οχυρά. Επίσης, εκεί βρίσκεται και το Αεροδρόμιο Αράξου, πολιτικό και στρατιωτικό. Σχετικά κοντά χωριό υπάρχει η παραλία "Γιανισκάρι", μία από τις ωραιότερες της Αχαΐας, καθώς και η λιμνοθάλασσα του Αράξου.

Ιστορία

Το χωριό χωρίζεται σε δύο οικισμούς που δημιουργήθηκαν από βοσκούς που περνούσαν εκεί το χειμώνα με τα κοπάδια τους. Οι βοσκοί αυτοί έρχονταν από το χωριό Γκέρμπεσι (νυν Προφήτης Ηλίας) των Καλαβρύτων και γι' αυτό το αρχικό όνομα του χωριού ήταν (Κάτω) Γκέρμπεσι.

Διοικητική εξέλιξη

Από το 1836 έως το 1841, ο Άραξος ήταν δημοτικό διαμέρισμα του τότε Δήμου Αράξου.
Με το ΦΕΚ 50Α της 25/07/1879 ο οικισμός, που τότε ονομαζόταν Γκέρμπεσι, προσαρτάται στον τότε Δήμο Δύμης. Με το ΦΕΚ 256Α της 28/08/1912 αποσπάται από τον τότε Δήμο Δύμης και προσαρτάται στην κοινότητα Στριγκλέϊκων. Με το ΦΕΚ 156Α της 08/08/1928 ο οικισμός μετονομάστηκε από  Γκέρμπεσι σε Παραλίμνη. Με το ΦΕΚ 143Α της 12/04/1929 ο οικισμός αποσπάστηκε από την κοινότητα Στριγκλέϊκων και προσαρτήθηκε στην κοινότητα Λακκόπετρας. Με το ΦΕΚ 148Α της 18/07/1947 ο οικισμός αποσπάστηκε από την κοινότητα Λακκόπετρας και ορίστηκε ως έδρα της κοινότητας Παραλίμνης. Με ΦΕΚ 125Α της  21/05/1956 ο οικισμός μετονομάστηκε από Παραλίμνη σε Άραξος. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Λαρισσού μέχρι το 2010 που εντάχθηκε στο Δήμο Δυτικής Αχαΐας (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Φίλιππος του Παλατινάτου

Βιογραφία

Ήταν το μόνο τέκνο του Λουδοβίκου Δ΄ εκλέκτορα του Παλατινάτου και της Μαργαρίτας, κόρης του Αμεδαίου Η΄ δούκα της Σαβοΐας.
Ο πατέρας του απεβίωσε το 1449, όταν ο Φίλιππος ήταν ενός έτους, έτσι ανέλαβε επίτροπος ο θείος του Φρειδερίκος Α΄, που τον υιοθέτησε. To 1474 νυμφεύτηκε την κόρη του Λουδοβίκου Θ΄ δούκα της Βαυαρίας και δυνάμει του γάμου του έλαβε το Άνω Παλατινάτο. Το 1476 απεβίωσε ο Φρειδερίκος Α΄ και ο Φίλιππος ανέλαβε εκλέκτορας του Παλατινάτου. Το 1499 κληρονόμησε τις κτήσεις των μεγάλων θείων του: το Νόιμαρκτ και το Μόσμπαχ. 
Στον Πόλεμο για τη Διαδοχή στο Λάντσουτ μεταξύ των Βίττελσμπαχ της Βαυαρίας το 1504, νικήθηκε από τον Αλβέρτο Δ΄ δούκα της Βαυαρίας. Κάλεσε τον διαπρεπή ανθρωπιστή Γιόχαν φον Ντάλμπεργκ στο Πανεπιστήμιο της Χαϊδελβέργης, ο οποίος ίδρυσε εκεί έδρα Ελληνικών σπουδών. Ο Φίλιππος απεβίωσε το 1508 και τον διαδέχθηκαν οι γιοί του Λουδοβίκος Ε΄, Φρειδερίκος Β΄ και ο εγγονός του Όθων-Ερρίκος. Το Νόιμαρκτ κληρονόμησε ο γιος του Βόλφγκανγκ.
Μαρσέλο Λέιτε Περέιρα

Ποδοσφαιρική καριέρα

Ο Μαρσέλο Λέιτε Περέιρα, γνωστός σαν Μαρσελίνιο, έχει αγωνιστεί στην δεύτερη ομάδα της Ατλέτικο Μαδρίτης και της Χετάφε. Τον περασμένο Ιανουάριο πήγε στην Βιτόρια, όπου δεν αγωνίστηκε, ενώ τελευταία εμφανίζεται στο ρόστερ της Τομπένσε. Το 2008 επι εποχής Μαντζουράκη αποκτήθηκε στη  Skoda Ξάνθη  αλλά δόθηκε για ένα χρόνο δανεικός στη Π.Σ. Καλαμάτα που είχε καλή σεζόν. Η θέση του είναι επιτελικός μέσος. Ένα από τα δυνατά του σημεία είναι η ντρίμπλα. Σε παιχνίδι απέναντι στον Μ.Γ.Σ. Πανσερραϊκός έβαλε ένα πολύ ωραίο γκολ που ψηφίστηκε σαν BEST GOAL για την 11η αγωνιστική. Γνωρίζει πολύ καλά Ελληνικά, το συμβόλαιό του λήγει στις  30-06-2012.
Αλφάβητο Μπασκίρ

Το αλφάβητο Μπασκίρ είναι το αλφάβητο της Μπασκιρικής γλώσσας. Μιλιέται κυρίως στη Ρωσία, στη περιοχή του Μπασκορτοστάν.

Σημερινή αλφαβητική σειρά

Το σημερινό αλφάβητο Μπασκίρ χρησιμοποιείται από τη δεκαετία του 1940. Περιέχει 42 γράμματα και εννέα από αυτά, τα Ә ә, Ө ө, Ү ү, Ғ ғ, Ҡ ҡ, Ң ң, Ҙ ҙ, Ҫ ҫ, Һ һ δεν περιλαμβάνονται στο ρωσικό αλφάβητο.
Νωρίτερα, μέχρι το 1928 η γλώσσα γραφόταν σε μια παραλλαγή του αραβικού αλφαβήτου. Από το 1928 το Γιαναλίφ ήταν το επίσημο αλφάβητο για τη μπασκιρική γλώσσα. Τον Αύγουστο του 1938 ξεκίνησε η διαδικασία αλλαγής του αλφαβήτου στο Κυριλλικό.

Κυριλλικό αλφάβητο

Η πρώτη χρήση του κυριλλικού αλφαβήτου για τα Μπασκιρικά ξεκίνησε το 1892 στο κυβερνείο Ορενμπούργκ, με αλφάβητο βασισμένο στο ρωσικό. Το 1898 κυκλοφόρησε η δεύτερη έκδοση. Το 1907 εκδόθηκε αλφαβητάριο για τη μπασκιρική γλώσσα.
2276 Βαρκ

Φυσικά χαρακτηριστικά

Τα κυρίως φυσικά χαρακτηριστικά του Βαρκ είναι άγνωστα. Ο Βαρκ περιστρέφεται γύρω από τον εαυτό του μία φορά κάθε 4 ώρες και 3 λεπτά
Γεώργιος Καποδίστριας

Βιογραφικά στοιχεία

Γεννήθηκε στις 17 Φεβρουαρίου 1783 και ήταν γιος του Αντωνίου - Μαρία Καποδίστρια, δικηγόρου στο επάγγελμα, και της Διαμαντίνας Γονέμη (1743;-1818), κόρη αριστοκρατικής οικογένειας με καταγωγή από την Κύπρο. Αδελφός του ήταν ο Ιωάννης Καποδίστριας. Ασχολήθηκε με την αγρονομία και την φιλολογία. Στα τέλη του 1839 οι αστυνομικές αρχές παρέλαβαν από τον Εμμανουήλ Παππά, έγγραφα που αποδείκνυαν την ύπαρξη συνωμοτικής εταιρείας κατά του Όθωνος με την ονομασία "Φιλορθόδοξος Εταιρεία". Αρχηγοί της συγκεκριμένης ομάδας φέρονταν οι Νικήτας Σταματελόπουλος και Γεώργιος Καποδίστριας. Μετά από έρευνα στα σπίτια των τελευταίων εντοπίστηκαν και άλλα έγγραφα με αποτέλεσμα την σύλληψή και φυλάκισή των. Μετά την απελευθέρωσή του εγκαταστάθηκε στην Αλεξάνδρεια. Εκεί ανέπτυξε επιχειρηματική δραστηριότητα εξαιτίας της οποίας καταστράφηκε οικονομικά. Σε αυτόν οφείλεται η ανέγερση του Μεγάρου Καποδίστρια στην Κέρκυρα.
Πέθανε από μαρασμό τη Μεγάλη Πέμπτη (8 Απριλίου) 1841 στην Αλεξάνδρεια. Είναι ο μόνος αδελφός του Ιωάννη Καποδίστρια, από τον οποίο συνεχίστηκε μέχρι σήμερα η αρρενογονία. Ήταν παντρεμένος και γιος του ήταν ο λόγιος και βουλευτής Αντώνιος - Μαρία Καποδίστριας (1829-1906) και εγγονός του ο δικηγόρος-διπλωμάτης Ιωάννης Καποδίστριας (1884-1958).
Μιχαήλ Αρναούτης

Βιογραφικά στοιχεία

Γεννήθηκε το 1927 στην Αρεόπολη. Εισήχθη στη Στρατιωτική Σχολή Ευελπίδων το 1946, απ'όπου αποφοίτησε το 1948 με τιμητική διάκριση, και την περίοδο 1968 - 1974 πραγματοποίησε μεταπτυχιακές σπουδές στην κοινωνική διοίκηση, την οικονομολογία και την ιστορία από το London School of Economics. Ως ανθυπολοχαγός συμμετείχε σε πολεμικές επιχειρήσεις κατά τον Εμφύλιο, στις οποίες και τραυματίστηκε. Το 1951 έλαβε μέρος στον πόλεμο της Κορέας με το ελληνικό σύνταγμα στα πλαίσια της εκστρατευτικής δύναμης του ΟΗΕ, όπου και διακρίθηκε. Με την επιστροφή του από την Κορέα μετέβη για εκπαιδευτικούς λόγους στη σχολή πεζικού στο Fort Benning της πολιτείας Georgia των Ηνωμένων Πολιτειών αποφοιτώντας με έπαινο. Εν συνεχεία μετέβη στην Ιαπωνία, όπου συμμετείχε ως πρεσβευτής στις ειρηνευτικές δυνάμεις. Επιστρέφοντας στην Ελλάδα ανέλαβε εκπαιδευτής στη Στρατιωτική Σχολή Ευελπίδων.
Με την ιδιότητα αυτή επελέγη, το 1955, ως εκπαιδευτής του τότε διαδόχου Κωνσταντίνου για να διοριστεί τρία χρόνια αργότερα, το 1958, υπασπιστής του. Το 1960 ανέλαβε αρχηγός του στρατιωτικού οίκου του Κωνσταντίνου και τον Μάρτιο του 1964, με την άνοδο στον θρόνο του διαδόχου, διορίστηκε ιδιαίτερος γραμματέας του Βασιλιά. Το βράδυ του πραξικοπήματος της 21ης Απριλίου συνελήφθη από τους πραξικοπηματίες Ιωάννη Στειακάκη και Ιωάννη Μανουσακάκη στην οικία του στο Παλαιό Ψυχικό, υπήρξε δε από τους πρώτους συλληφθέντες. Πριν συλληφθεί πρόλαβε να ειδοποιήσει τον Βασιλιά Κωνσταντίνο ενώ κατά την σύλληψή του ξυλοκοπήθηκε. Λόγω της εναντίωσής του στην ορκωμοσία της κυβέρνησης διορίστηκε βοηθός στρατιωτικού ακολούθου στο Λονδίνο με τον βαθμό του αντισυνταγματάρχη. Τον Δεκέμβριο του 1967, και ύστερα από το αντικίνημα του Βασιλιά, ανακλήθηκε από την στρατιωτική ηγεσία στην Ελλάδα, ο ίδιος όμως αρνήθηκε να επιστρέψει με αποτέλεσμα να εκδοθεί ένταλμα σύλληψής του.
Ως ιδιαίτερος γραμματέας του Βασιλιά Κωνσταντίνου συμμετείχε σε σημαντικές παρασκηνιακές διεργασίες γι'αυτό και αποτέλεσε μια από τις πρώτες συλλήψεις της Χούντας των Συνταγματαρχών. Ήταν παρών σε όλες τις σημαντικές συναντήσεις ενώ υποστηρίζεται από τον Νικόλαο Μακαρέζο πως είχε υπό την εποπτεία του την κατάρτιση του σχεδίου «Προμηθεύς». Υποστηρίζεται ότι το 1975 επιχείρησε να μυήσει αξιωματικούς σε κίνημα υπερ του Βασιλιά, οι κινήσεις του όμως έγιναν γνωστές στην κυβέρνηση από τον Ιωάννη Βασιλειάδη. Κατά τη διάρκεια της στρατιωτικής του σταδιοδρομίας τιμήθηκε με πολλά ελληνικά και ξένα παράσημα ενώ η κυβέρνηση της Κορέας έχει δώσει το όνομα του σε έναν στρατηγικής σημασίας λόφο της Βόρειας Κορέας. Υπήρξε γλωσσομαθής και μιλούσε με ευχέρεια αγγλικά, γερμανικά, ρώσικα και ισπανικά. Στις 12 Ιουλίου 1999 ιδρύθηκε το φιλανθρωπικό ίδρυμα «Μιχάλης Αρναούτης».
Απεβίωσε στο Λονδίνο, όπου κατοικούσε, στις 3 Σεπτεμβρίου του 1997. Σύζυγός του ήταν η Nathene Arnaoutis, δικηγόρος, η οποία εκπροσώπησε τον τέως Βασιλιά Κωνσταντίνο κατά τη διάρκεια της ακρόασης στο Ευρωπαϊκό Δικαστήριο Ανθρωπίνων Δικαιωμάτων για το ζήτημα της βασιλικής περιουσίας.
Νικόλαος Ματαράγκας

Βιογραφία

Γεννήθηκε στην Αθήνα και σπούδασε Νομικά. Εργάστηκε ως δικηγόρος στην ελληνική πρωτεύουσα. Υπηρέτησε ως νομικός σύμβουλος στην Τράπεζα της Ελλάδας.  Αργότερα διορίστηκε ως νομάρχης. Επί εξαετία υπηρέτησε ως Νομάρχης Κεφαλληνίας και Ιθάκης (1961  - 67). Μετά την Κεφαλονιά μετατέθηκε στην Καβάλα στις 4 Απριλίου 1967. Όταν εγκαθιδρύθηκε η δικτατορία των Συνταγματαρχών ο Ματαράγκας έμεινε για λίγο και στις 16 Φεβρουαρίου 1968 αντικαταστάθηκε στη Νομαρχία Καβάλας από τον Παναγιώτη Δεσποτόπουλο και ο ίδιος ανέλαβε για μερικούς μήνες Νομάρχης Ηλείας. Την περίοδο από τις 17 Δεκεμβρίου 1968 ως τις 23 Μαρτίου 1974 υπήρξε Νομάρχης Αχαΐας.
Απεβίωσε το 1983 σε ηλικία 65 ετών.
Αμήν. (ταινία)

Υπόθεση

Η ταινία βασίζεται στην ιστορία του χημικού Κουρτ Γκερστάιν (Ούλριχ Τουκούρ), υπαρκτό πρόσωπο και αξιωματικός των Ες-Ες που προσπάθησε αποτυχημένα να ευαισθητοποιήσει την Καθολική Εκκλησία σχετικά με το Ολοκαύτωμα. Ενώ προμήθευε τα στρατόπεδα συγκέντρωσης με το φονικό Zyklon B, ταυτόχρονα κατήγγειλε τα εγκλήματα, ενημερώνοντας τον Πάπα Πίο ΙΒ΄ ρισκάροντας έτσι την ασφάλειά του και της οικογένειάς του. Στις προσπάθειές του αυτές βρήκε βοήθεια από το νεαρό Ιησουίτη Ρικάρντο Φοντάνα (Ματιέ Κασσοβίτς).

Βραβεία/Διακρίσεις

Η ταινία κέρδισε το βραβείο Σεζάρ καλύτερου σεναρίου. Ήταν υποψήφια για Χρυσή Άρκτο στο Κινηματογραφικό Φεστιβάλ Βερολίνου και για Σεζάρ καλύτερης ταινίας.
Ray (ταινία)

Πλοκή

Η ταινία εξιστορεί τον βίο και την πολιτεία του ιδιοφυούς μουσικού των Blues, της Jazz, της Soul και πρόδρομου του Rock’ n’ Roll, του μοναδικού Ray Charles.Η ταινία εξιστορεί την δύσκολη παιδική του ηλικία και την τύφλωσή του σε ηλικία επτά ετών, το ξεκίνημα της καριέρας του στην Georgia, τον πολυτάραχο βίο του με τις εξαρτήσεις από γυναίκες και ναρκωτικά, καθώς και την παγκόσμια καταξίωση του στο μουσικό στερέωμα.
Στέφανος της Αρμενίας

Βιογραφία

Ήταν ο τρίτος γιος του Λέοντα Α΄ πρίγκιπα της Αρμενίας και της Βεατρίκης, κόρης του Ούγου Α΄ κόμη του Ρετέλ.
Ο πατέρας του τον έκανε στρατηγό (μαρεσάλη) το 1138, όταν εισέβαλε ο Ιωάννης Β΄ Κομνηνός Αυτοκράτορας των Ρωμαίων. Ο Ιωάννης Β΄ αιχμαλώτισε τον Λέοντα Α΄ και δύο αδελφούς του Στεφάνου· ο ίδιος διέφυγε, βρίσκοντας καταφύγιο στην Έδεσσα. Το 1157, άρχισε να λεηλατεί τις Ρωμαϊκές επαρχίες περί το Μαράς, ενάντια στη θέληση του ετεροθαλούς αδελφού του Θόρου Β΄ πρίγκιπα της Αρμενίας, χωρίς όμως να καταφέρει να καταλάβει την ίδια την πόλη.
Ο Ρωμαίος κυβερνήτης της Ταρσού, ο Ανδρόνικος Ευφορβικός τον κάλεσε σε συμπόσιο. Την επόμενη ημέρα βρέθηκε το πτώμα του Στεφάνου και πιστεύεται ότι τον σκότωσε ο Ανδρόνικος. Τότε ο Θόρος Β΄ σφαγίασε όλους τους Έλληνες της επικράτειάς του και θα ακολουθούσε πόλεμος, αν ο Αμαλρίκ Α΄ των Ανζού της Ιερουσαλήμ δεν παρενέβαινε, κάνοντας ειρήνη.
Βόδια του Γηρυόνη

Τα βόδια του Γηρυόνη ήταν στην ελληνική μυθολογία όντα που άνηκαν στον Γηρυόνη, ενός ανθρώπου με τρία σώματα, γιου του Χρυσάωρα. Βρίσκονταν μαζί του στη νήσο Ερύθεια. Είναι γνωστά κυρίως μέσω του δέκατου άθλου του Ηρακλή, αντικείμενο του οποίου απετέλεσε η απαγωγή τους.
Ο Γηρυόνης είχε αναθέσει τη φύλαξη των ζώων τους σε δύο φύλακες, τον Ευρυτίωνα και τον Όρθρο. Ο Ευρυτίωνας ήταν γιος του Άρη και της Ερυθείας. Ο Όρθρος ήταν ένας τερατόμορφος σκύλος, γιος του Τυφώνα και της Έχιδνας. Είχε δύο κεφάλια και επιπλέον εφτά κεφάλια φιδιού. 
Μόλις ο ήρωας έφτασε στην Ερύθεια, και αφού πέρασε τη νύχτα του στο βουνό Άβας, ήρθε αντιμέτωπος με τους δύο φύλακες των ζώων. Τόσο ο Όρθρος, όσο και ο Ευρυτίωνας βρήκαν τραγικό θάνατο από το ρόπαλο του Ηρακλή. Στη συνέχεια ο Μενοίτιος, φύλακας των βοδιών του Άδη, ειδοποίησε το Γηρυόνη για τα συμβάντα και έτσι εκείνος έσπευσε να αντιμετωπίσει τον εισβολέα. Ο Ηρακλής κατόρθωσε να εξολοθρεύσει το Γηρυόνη, αφού τον τόξευσε με τα βέλη του.
Στο δρόμο της επιστροφής, ο Ηρακλής αντιμετώπισε πολλές περιπέτειες. Όταν τελικά επέστρεψε στην Ελλάδα και συγκεκριμένα στην Αμβρακία, ένας οίστρος σταλμένος από την Ήρα διασκόρπισε το κοπάδι των βοδιών στα βουνά της Θράκης. Ο ήρωας κατόρθωσε να περισυλλέξει το μεγαλύτερο μέρος των ζωών. Τα υπόλοιπα παρέμειναν στα βουνά και περιήλθαν σε άγρια κατάσταση.
Τελικά ο Ηρακλής έφτασε στις Μυκήνες, παρέδωσε τα βόδια στον Ευρυσθέα, ο οποίος τα θυσίασε στη θεά Ήρα.